Ευχάριστα τα νέα για την κυπριακή οικονομία, καθώς τα στοιχεία της στατιστικής υπηρεσίας της χώρας έδειξαν πως το πλεόνασμα της Γενικής Κυβέρνησης ανήλθε σε σχεδόν μισό δισ. ευρώ το πρώτο δεκάμηνο του έτους, με τον υπουργό Οικονομικών της χώρας, Χάρη Γεωργιάδη να προαναγγέλλει μείωση φόρων.

Τα αποτελέσματα των δημοσίων οικονομικών του δεκαμήνου, όπως αυτά έχουν ανακοινωθεί από την Στατιστική Υπηρεσία, αποτελούν την καλύτερη απάντηση σε όσους βλέπουν υποτιθέμενο δημοσιονομικό εκτροχιασμό εν’ όψει εκλογών, ανέφερε χαρακτηριστικά ο Κύπριος ΥΠΟΙΚ, όπως μεταδίδει το capital.com.cy.

"Μέχρι πριν από πέντε χρόνια είχαμε έλλειμμα ενός δισεκατομμυρίου. Σήμερα έχουμε πραγματικό πλεόνασμα μισού δισεκατομμυρίου. Αυτό μας επιτρέπει να μειώνουμε φόρους, να προωθούμε έργα και πολιτικές και να στηρίζουμε την ανάπτυξη και την απασχόληση, αποδίδοντας έτσι ένα χειροπιαστό κοινωνικό μέρισμα στους συμπολίτες μας".

Την ίδια ώρα, ο Χάρης Γεωργιάδης ανέφερε ότι "Μειώνουμε επίσης το δημόσιο χρέος το οποίο είναι πλέον κάτω από το όριο του 100%. Και διευκολύνουμε την μείωση του ιδιωτικού χρέους, το οποίο από 72.5 δις που είχε φτάσει το 2012, βρίσκεται σήμερα στα 52.5 δις, δηλαδή σε επίπεδα χαμηλότερα από αυτά του 2008. Με σταθερά βήματα και μέσα από την συλλογική προσπάθεια, διορθώνουμε αυτά που επιβαρύνουν την χώρα και τους συμπολίτες μας".

Τέλος, ο Υπουργός Οικονομικών της Κύπρου είπε ότι αύριο εκ μέρους της κυβέρνησης Αναστασιάδη, θα παρουσιάσει από το βήμα της Βουλής των Αντιπροσώπων τον Προϋπολογισμό για το 2018.

Πρόκειται για άλλο ένα προϋπολογισμό χωρίς ελλείμματα, αλλά με περιθώρια για αποφασιστική στήριξη της ανάπτυξης και για προώθηση του αμοιβαίου κοινωνικού συμφέροντος, σύμφωνα με τον ίδιο.